Balung ayam

Balung ayam, bayam bunga, bayam ekor kucing, bayam ekor belanda atau pial ayam (nama botani: Celosia argentea) merupakan sejenis tumbuhan berbunga dalam keluarga Amaranthaceae yang berasal dari India dan Nepal.  Terdapat pelbagai varieti pokok bunga balung yang boleh dibezakan melalui saiz pokok dan warna bunga.

Penamaan 
Tumbuhan ini dinamakan kerana jambak bunganya menyerupai balung seekor ayam.

Botani 
Pokok balung ayam ialah tumbuhan jenis herba. Batangnya licin dan tumbuh tegak mencapai ketinggian 0.3 hingga 1.2 meter dan membentuk banyak cabang. Helai daunnya berbentuk bujur memanjang dengan hujung tajam, daun-daunnya disusun bertentangan pada batangnya.

Jambak bunganya berwarna merah, merah tua, jingga, kuning atau ungu.

Biji benih bunga ini muncul dalam kapsul terletak di bahagian bawah atau pangkal bunga. Ia berkilat, kecil, halus seperti biji pokok bayam dan berwarna perang atau hitam.

Kegunaan

Makanan 
Bunga dan daunnya boleh dimakan. Biji-bijinya boleh ditabur pada kek dan biskut sebagai hiasan. Daun-daunnya boleh dimasak seperti bayam.

Perubatan 
Selain ditanam sebagai pokok hiasan, pokok bunga balung ayam juga mempunyai khasiat dalam perubatan tradisional. Ranting atau dahan pokok balung ayam yang ditumbuk lumat boleh digunakan untuk merawat bisul, bengkak dan luka dengan menampalnya pada tempat berkenaan. Air rebusan ranting dan bunga yang dikeringkan boleh diminum sebagai rawatan batuk berdarah, keputihan, batuk dan buasir. Untuk merawat jangkitan saluran kencing, disenteri, batuk dan darah haid yang berlebihan, seluruh bahagian pokok direbus dan diminum airnya.

Ada juga yang mengatakan pokok balung ayam dapat melawaskan pembuangan air besar dan air kecil. Ia juga dikatakan baik untuk tenaga batin tetapi tiada sebarang kajian dibuat mengenainya.

Galeri

Rujukan 

Balung ayam
Balung ayam
Balung ayam
Bunga